Jabatan Mineral dan Geosains Malaysia

**Jabatan Mineral dan Geosains Malaysia** (Tulisan Jawi: جابتن مينرال دان ڬيوساءين س مليسيا; singkatan: **JMG**) merupakan salah satu jabatan kerajaan di bawah Kementerian Sumber Asli dan Kelestarian Alam Malaysia (NRES). Jabatan ini berperanan menguruskan pengendalian eksplorasi mineral dan perlombongan galian serta melakukan penyiasatan dan penyimpanan maklumat berkaitan kajian pelbagai bidang geosains seperti pemetaan geologi, sumber air bawah tanah, geologi kejuruteraan, bencana geologi, geologi alam sekitar, geologi marin, geokimia, geofizik, dan bidang-bidang lain, kesemuanya secara sistematik. 

Ketua Pengarah JMG ialah YBhg. Datuk P.Geol. Zamri bin Ramli, F.I.G.M.

## Sejarah penubuhan
JMG merupakan hasil penggabungan Jabatan Penyiasatan Kajibumi dan Jabatan Galian. Penggabungan ini merupakan keputusan Kementerian Perusahaan Utama setelah mendapat kelulusan Kabinet yang bertujuan untuk memantapkan dan menyelaraskan aktiviti kedua-dua jabatan kerajaan. Pelaksanaan pengabungan bermula pada 1 Januari 2000 setelah semua kakitangan diberi pilihan sama ada untuk berkhidmat di Jabatan baru atau diberi pilihan bersara. 
### Jabatan Galian
 

Sejarah Jabatan bermula sejak abad ke-19 sewaktu kemasukan penjajah British yang bermula di negeri Perak. Pada tahun 1874, Jabatan Galian ditubuhkan oleh pentadbiran British bagi tujuan pengawalseliaan aktiviti perlombongan bijih timah di Larut. N.G.A Geddie seorang jurutera perlombongan telah dilantik sebagai Merinyu Galian Pertama. Tahukah anda bahawa Jabatan Kesihatan dan Keselamatan Pekerjaan (JKKP) dahulunya terletak dibawah pentadbiran Jabatan Galian dibawah cawangan Machinery. Ini adalah kerana pada waktu itu, jentera-jentera kebanyakkannya tertumpu di sektor perlombongan yang mana merupakan perusahaan utama pada waktu itu. Tugasan keselamatan pekerjaan yang mula-mula dilaksankan di Malaysia adalah pada tahun 1878.

Enakmen perlombongan negeri telah mula diperkenalkan di negeri Selangor pada tahun 1891 bagi mengawal selia operasi perlombongan. Dalam usaha membanteras kegiatan penyeludupan bijih timah, enakmen bijih mineral negeri telah diperkenalkan buat pertama kalinya di negeri Perak pada tahun 1893.

### Jabatan Penyiasatan Kajibumi
Sejarah penubuhan Jabatan Penyiasatan Kajibumi bermula sejak tahun 1903 apabila Pejabat Kajibumi diasaskan di Kuala Lumpur oleh pentadbiran British. Penubuhan awal Pejabat Kajibumi ialah untuk menjalankan aktiviti berkaitan kajibumi di Negeri-negeri Melayu Bersekutu iaitu Perak, Selangor, Negeri Sembilan dan Pahang.

Pada tahun 1908, Pejabat Kajibumi dipindahkan ke Batu Gajah, Perak. Tujuan perpindahan ini ialah untuk kajian dan penyelidikan lapangan berikutan penemuan deposit bijih timah besar-besaran di Lembah Kinta.

Pada tahun 1927, Pejabat Kajibumi dinaiktaraf menjadi Jabatan Penyiasatan Kajibumi Malaya. Aktiviti jabatan diperluaskan ke Negeri-negeri Melayu Tidak Bersekutu iaitu Perlis, Kedah, Kelantan, Terengganu dan Johor.

Pada tahun 1957, Ibu pejabat Jabatan Penyiasatan Kajibumi Malaya dipindahkan ke Ipoh, Perak. 

Pada tahun 1963, nama jabatan ini ditukar kepada Jabatan Penyiasatan Kajibumi Malaysia Timur. Pada tahun ini juga Jabatan Penyiasatan Kajibumi Jajahan British Borneo ditukar nama kepada Jabatan Penyiasatan Kajibumi Wilayah Borneo. Pada tahun 1968, Jabatan Penyiasatan Kajibumi Malaysia Timur dan Jabatan Penyiasatan Kajibumi Malaysia Borneo digabungkan di bawah satu pentadbiran berpusat di Ipoh, Perak.

Pada tahun 1973, ibu pejabat dipindahkan sekali lagi dari Ipoh, Perak ke Kuala Lumpur. Pada tahun 1999, jabatan ini bergabung dengan Jabatan Galian membentuk Jabatan Mineral Dan Geosains Malaysia (JMG).

### Penggabungan
Struktur organisasi Jabatan Mineral dan Geosains Malaysia telah diluluskan dan diwartakan pada 1 Julai 1999 dan diletakkan di bawah Kementerian Perusahaan Utama. Pada April 2004, JMG telah diletakkan di bawah Kementerian Sumber Asli dan Alam Sekitar berikutan penyusunan semula Kabinet. Pada Jun 2018, JMG telah diletakkan di bawah Kementerian Air, Tanah dan Sumber Asli Malaysia (KATS) berikutan penyusunan semula Kabinet. Pada tahun 2020, JMG ditempatkan di bawah Kementerian Tenaga dan Sumber Asli.

## Visi dan Misi

### Visi
Menjadikan JMG sebagai organisasi terunggul dalam sektor mineral dan geosains di rantau ini setanding dengan yang terbaik di dunia.

### Misi
Menyumbang kepada peningkatan daya saing ekonomi, kualiti hidup, sosial dan alam sekitar melalui penggunaan maklumat dan perkhidmatan mineral geosains yang berkesan.

## Pengurusan dan pentadbiran

Pengurusan tertinggi JMG diterajui oleh Ketua Pengarah dan dibantu oleh Timbalan Ketua Pengarah (Operasi) dan Timbalan Ketua Pengarah (Pengurusan).

Ibu pejabat JMG terletak di Menara PjH, Wilayah Persekutuan Putrajaya.

JMG mempunyai 10 pejabat negeri yang diketuai oleh Pengarah Negeri iaitu:
# JMG Kedah / Perlis / Pulau Pinang di Alor Setar, Kedah.
# JMG Perak di Ipoh, Perak.
# JMG Selangor / Wilayah Persekutuan di Shah Alam, Selangor.
# JMG Negeri Sembilan / Melaka di Seremban, Negeri Sembilan.
# JMG Johor di Johor Bahru, Johor.
# JMG Pahang di Kuantan, Pahang.
# JMG Terengganu di Kuala Terengganu, Terengganu.
# JMG Kelantan di Kota Bharu, Kelantan.
# JMG Sabah di Kota Kinabalu, Sabah.
# JMG Sarawak di Kuching, Sarawak.
Selain itu, JMG turut mempunyai Bahagian Perkhidmatan Teknikal (BPT) dan Pusat Penyelidikan Mineral (PPM) di Ipoh, Perak.

Satu pejabat cawangan iaitu JMG Perlis telah ditubuhkan di Kangar, Perlis pada tahun 2020.

## Aktiviti jabatan

### Eksplorasi Mineral
# Eksplorasi mineral berlogam.
# Eksplorasi mineral perindustrian.
# Eksplorasi mineral tenaga.

### Perkhidmatan Geosains
# Pemetaan geologi.
# Penilaian warisan geologi.
# Perkhidmatan geologi kejuruteraan.
# Perkhidmatan hidrogeologi.
# Aktiviti geologi alam sekitar.

### Perkhidmatan Lombong Dan Kuari
# Aktiviti pembangunan lombong dan kuari.
# Kawalselia dan penguatkuasaan operasi lombong dan kuari.
# Khidmat nasihat dan kepakaran.

### Penyelidikan Dan Pembangunan

### Perkhidmatan Makmal
# Perkhidmatan Analisis Geokimia
# Perkhidmatan Analisis Mineralogi dan Petrologi

## Penglibatan nasional

### Pembangunan sumber air tanah
JMG merupakan jabatan kerajaan yang mempelopori aktiviti penggerudian air tanah dan pembinaan telaga tiub untuk kegunaan masyarakat setempat selain pemantauan dan pemodelan sumber air tanah.

### Eksplorasi sumber mineral
JMG mempunyai kepakaran dan telah melaksanakan eksplorasi mineral berlogam dan bukan logam di kawasan tanah milik kerajaan sebagai usaha mengenal pasti, menentukan potensi dan menilai rizab mineral. Antara mineral yang dieksplorasi ialah unsur nadir bumi (REE), bijih timah, bijih besi, emas, batu kapur, dolomit dan felspar yang kemudian dinilai sebagai komoditi utama negara.

### Pembangunan geopark
JMG diberi peranan utama oleh kerajaan menerusi Kementerian Tenaga dan Sumber Asli untuk menilai dan membangunkan kawasan-kawasan yang dirancang sebagai geopark kebangsaan, iaitu Geopark Jerai, Geopark Lembah Kinta, Geopark Mersing, Geopark Perlis, Geopark Lenggong dan Geopark Gunung Kinabalu. Usaha ini merangkumi kerjasama erat dengan penyelidik tempatan, masyarakat setempat dan kerajaan negeri.

### Pengurusan geobencana
JMG juga mempunyai kepakaran dalam mengenalpasti dan mengawal pembangunan agar tidak terpengaruh dengan geobencana seperti lubang benam, zon sesar aktif dan gempa, bahaya cerun, runtuhan tebing dan lereng bukit dan sebagainya. Usaha ini melibatkan kajian lapangan, pemodelan kawasan pembangunan dan ulasan teknikal kepada perancang bandar dan desa serta kerajaan negeri.

### Pengurusan dan Penguatkuasaan terhadap Industri Perlombongan dan Pengkuarian
JMG berperanan untuk melaksanakan dasar dan arahan Kerajaan berhubung dengan industri mineral, disamping mentadbir dan menguatkuasakan undang-undang yang berkaitan terutama melalui Akta Pembangunan Mineral 1994 dalam memastikan aktiviti perlombongan mineral serta aktiviti berkaitan dengannya dijalankan dengan cara yang selamat, cekap dan sistematik.